b"\n_START_ARTICLE_\n\xc3\x80ngela Esteve P\xc3\xa9rez\n_START_SECTION_\nBiografia\n_START_PARAGRAPH_\nVa n\xc3\xa0ixer a Mislata (l\xe2\x80\x99Horta) el 12 de maig de 1912. Era la menuda de cinc germans i, en quedar-se \xc3\xb2rfens, ella, amb cinc anys, es va traslladar a viure a Castell\xc3\xb3 de la Plana acollida per la fam\xc3\xadlia carlista de l\xe2\x80\x99advocat Manuel Bellido i Dolors Enric. A Castell\xc3\xb3 va estudiar fins als 19 anys. Pertanyia a les \xe2\x80\x9cMargarites\xe2\x80\x9d carlistes i com a tal va participar de les activitats d\xe2\x80\x99aquest col\xc2\xb7lectiu on, entre altres, va assumir responsabilitats - interventora o apoderada- en les successives eleccions en les que es presentaven els carlistes._NEWLINE_A l\xe2\x80\x99entrada de les tropes rebels a Castell\xc3\xb3 (juny de 1938), prompte es va convertir en infermera en cap de Front i Hospitals (una organitzaci\xc3\xb3 d\xe2\x80\x99obedi\xc3\xa8ncia carlista que assistia els ferits de guerra). Aleshores va con\xc3\xa8ixer i es va fer padrina de guerra d\xe2\x80\x99Isidro S\xc3\xa1nchez, un requet\xc3\xa9 c\xc3\xa0ntabre que formava part de la quarta divisi\xc3\xb3 de Navarra, i que havia estat ferit en el front de la Serra d\xe2\x80\x99Espad\xc3\xa0 amb qui es casaria m\xc3\xa9s tard, el 27 d\xe2\x80\x99abril de 1942. Va tenir sis fills i una filla._NEWLINE_L\xe2\x80\x99any 1939, quan els franquistes van comen\xc3\xa7ar els consells de guerra sumar\xc3\xadssims als republicans, Angelita es va presentar volunt\xc3\xa0riament per tal de declarar a favor d\xe2\x80\x99un milici\xc3\xa0 socialista, Francesc Galm\xc3\xa9s Sales, amb qui havia travat amistat durant les eleccions de 1936 on ella feia d\xe2\x80\x99apoderada del \xe2\x80\x9cpartit tradicionalista\xe2\x80\x9d i ell d\xe2\x80\x99interventor del socialista._NEWLINE_A m\xc3\xa9s de mestressa de casa i de mantenir la seua nombrosa fam\xc3\xadlia, va dedicar-se tamb\xc3\xa9 a labors humanit\xc3\xa0ries en C\xc3\xa0ritas \xe2\x80\x93solia portar a sa casa indigents o transe\xc3\xbcnts per donar-los menjar-, aix\xc3\xad com a l'atenci\xc3\xb3 de malalts; de fet, durant 14 anys va acompanyar els qui d'aquests \xc3\xbaltims volien anar a Lourdes. Va ser una de les primeres dones de Castell\xc3\xb3 que circulaven amb moto \xe2\x80\x93una Lambretta-, i que utilitzava per a tot tipus d\xe2\x80\x99activitats. Va morir l\xe2\x80\x99any 1998."